b'\n_START_ARTICLE_\nStortorvet (Oslo)\n_START_PARAGRAPH_\nStortorvet eller Stortorget (nr. 1-13, 2-8) er et torv i centrum af Oslo, dvs. i bydelen Sentrum. De tilst\xc3\xb8dende gader er Kirkegata, M\xc3\xb8llergata, Grensen, Torggata og Kirkeristen._NEWLINE_I 1736 indtog Stortorvet pladsen som byens centrale torv efter Christiania gamle torv. N\xc3\xa5r vejafstande til Oslo vises p\xc3\xa5 vejskilte, er afstanden m\xc3\xa5lt til Stortorget._NEWLINE_Torvet er Oslos blomstertorv og er medtaget i den norske udgave af br\xc3\xa6tspillet Matador._NEWLINE_P\xc3\xa5 torvet st\xc3\xa5r en statue af kong Christian 4., hvor kongen peger med h\xc3\xb8jre h\xc3\xa5nd: "Her skal byen ligge!". Statuen er udf\xc3\xb8rt af billedhuggeren C.L. Jacobsen, st\xc3\xb8bt i bronze med sokkel hugget i granit fra Grefsen. Statuen blev afsl\xc3\xb8ret i 1880. I aviserne og under afsl\xc3\xb8ringen var der kritik mod, at en "dansk konge" fik sin statue sat op i byen.'